ข้อมูลสรุป (Executive Summary)

บริษัท ซันไทยอุตสาหกรมถุงมือยาง จำกัด (มหาชน) (“บริษัท”) ประกอบธุรกิจหลักเป็นผู้ผลิต
จำหน่ายและส่งออกถุงมือยางที่ใช้ในทางการแพทย์ ประเภทใช้ในงานตรวจโรคทั่วไป
โดยมีโรงงานตั้งอยู่ที่จังหวัดระยอง ผลิตภัณฑ์ของบริษัทสามารถแบ่งตามความนิยมของผู้บริโภคได้เป็น
2 ประเภท คือ ถุงมือยางชนิดมีแป้ง (Powdered) และถุงมือยางชนิดไม่มีแป้ง (Non-Powdered)
ผลิตภัณฑ์ของบริษัทซึ่งได้รับการรับรองตามมาตรฐานสากลจะบรรจุในกล่องตามขนาด
รูปแบบและจำนวนที่ลูกค้าต้องการภายใต้เครื่องหมายการค้าของลูกค้าเป็นหลัก
สินค้าของบริษัทร้อยละ 95 จะส่งออกไปจำหน่ายยังต่างประเทศ ได้แก่ กลุ่มประเทศยุโรป
ละตินอเมริกา สหรัฐอเมริกา เป็นต้น ทั้งนี้ผลิตภัณฑ์ของบริษัทร้อยละ 80
จะดำเนินการจัดจำหน่ายสินค้าผ่านตัวแทนจำหน่ายหลายราย และที่เหลือร้อยละ 20
บริษัทจะดำเนินการจำหน่ายเอง ในปี 2541 บริษัทได้ร่วมทุนกับบริษัท บีมาร์ค ประเทศอิตาลี
ซึ่งมีความเชี่ยวชาญในด้านการจัดจำหน่ายเครื่องมือทางการแพทย์ในประเทศ อิตาลี
ในการจัดตั้งบริษัท บีมาร์ค ซันไทย จำกัด เพื่อเป็นตัวแทนจำหน่ายสินค้าในทวีปยุโรป
โดยบริษัทถือหุ้นร้อยละ 40

บริษัทมีการขยายตัวทางธุรกิจอย่างต่อเนื่อง โดยในปี 2542 มีสายการผลิตถุงมือยางรวม 7 ชุด
สำหรับปี 2543 บริษัทได้ลงทุนก่อสร้างโรงงานแห่งที่ 2
และได้วางแผนติดตั้งเครื่องจักรผลิตถุงมือยางเพิ่มอีก 8 ชุด ทำให้มีสายการผลิตถุงมือยางรวม 15
ชุด และมีกำลังการผลิตสูงสุดรวม 77 ล้านชิ้นต่อเดือน

สินค้าของบริษัทจัดอยู่ในกลุ่มสินค้ายางและผลิตภัณฑ์ยาง ซึ่งอยู่ในข่ายสินค้าที่ถูกกีดกันทางการค้า
ทำให้เกิดความเสียเปรียบในด้านราคา นอกจากนี้ยังมีความเสี่ยงในด้านของราคาน้ำยางข้น
ซึ่งจัดเป็นสินค้าโภคภัณฑ์ที่มีราคาเปลี่ยนแปลงตามตลาดโลก
รวมทั้งยังอาจมีความเสี่ยงจากสินค้าทดแทน ซึ่งได้แก่ ถุงมือที่ผลิตจากยางสังเคราะห์ อย่างไรก็ตาม
ถุงมือยางธรรมชาติยังคงมีข้อได้เปรียบในแง่ของคุณสมบัติในการป้องกันเชื้อรา เชื้อโรค
และวัตถุเคมีได้ดีกว่าถุงมือที่ผลิตจากยางสังเคราะห์ นอกจากนี้
ประเทศไทยยังคงมีความได้เปรียบในการเป็นผู้นำในการผลิตถุงมือยางธรรมชาติรายใหญ่ของโลก
เนื่องจากเป็นแหล่งผลิตน้ำยางข้นซึ่งเป็นวัตถุดิบหลักที่ใช้ในการผลิตถุงมือยาง
รวมทั้งมีต้นทุนการผลิตที่ต่ำกว่าอีกด้วย

บริษัทได้แปรสภาพเป็นบริษัทมหาชน และได้เปลี่ยนแปลงมูลค่าที่ตราไว้จากเดิมหุ้นละ 10 บาท
เป็นหุ้นละ 1 บาท เมื่อวันที่ 4 กันยายน 2544 ต่อมาเมื่อวันที่ 28 ธันวาคม 2544
ที่ประชุมวิสามัญผู้ถือหุ้นของบริษัทได้มีมติเพิ่มทุนจดทะเบียนเป็น 195 ล้านบาท
และได้เสนอขายหุ้นสามัญเพิ่มทุนจำนวน 20 ล้านหุ้นให้แก่บุคคลในวงจำกัด (Private
Placement: PP) ในราคาหุ้นละ 1 บาท รวม 25 รายโดยบุคคลในตระกูลเจษฎาวิสุทธิ์
ได้รับการขายหุ้นรวมทั้งสิ้น 10.65 ล้านหุ้น หรือคิดเป็นสัดส่วนร้อยละ 53.25 ของหุ้นทั้งหมดที่ทำ
PP สำหรับหุ้นส่วนที่เหลือได้กระจายให้แก่กรรมการ ผู้บริหาร พนักงาน และบุคคลอื่น
ซึ่งส่วนใหญ่ได้รับการขายหุ้นในสัดส่วนไม่เกินร้อยละ 5 ของหุ้นทั้งหมดที่ทำ PP
ทั้งนี้บริษัทได้รับชำระเงินจำนวนดังกล่าวเรียบร้อยแล้วเมื่อวันที่ 20 มีนาคม 2545
และได้นำเงินดังกล่าวไปใช้เป็นเงินทุนหมุนเวียนในการดำเนินงาน เช่น จัดซื้อวัตถุดิบ
และอีกส่วนหนึ่งนำไปใช้ลงทุนในเครื่องจักรและอุปกรณ์

ทุนชำระแล้วของบริษัทก่อนการเสนอขายหุ้นแก่ประชาชนทั่วไปเท่ากับ 145 ล้านบาท โดยมีบริษัท
ไทยฮั้วยางพารา จำกัด (มหาชน) เป็นผู้ถือหุ้นรายใหญ่ในสัดส่วนร้อยละ 52.80
ต่อมาบริษัทได้มีการเพิ่มทุนชำระแล้วเป็น 195 ล้านบาท
โดยดำเนินการเสนอขายหุ้นแก่ประชาชนทั่วไป จำนวน 50 ล้านหุ้นในราคาหุ้นละ 1.80 บาท
ทำให้บริษัท ไทยฮั้วยางพารา จำกัด (มหาชน) ซึ่งเป็นผู้ถือหุ้นเดิมของบริษัท
มีสัดส่วนการถือหุ้นในบริษัทลดลงเหลือร้อยละ 39.26
ของทุนชำระแล้วทั้งหมดภายหลังการเสนอขายหุ้นแก่ประชาชนทั่วไป